Rozsudok Všeobecného súdu (štvrtá komora) z 5. októbra 2020 – Broughton/Eurojust

(vec T‑87/19)

„Verejná služba – Dočasní zamestnanci – Pozastavenie postupu do vyššieho platového stupňa počas obdobia šiestich mesiacov – Zrušenie zaradenia do vyššej platovej triedy – Schopnosť pracovať v treťom jazyku – Administratívne vyšetrovanie – Povinnosť zachovávať lojálnosť – Nestrannosť – Právo na obranu – Rovnosť zbraní – Povinnosť odôvodnenia – Články 11 a 12 služobného poriadku“

1. Súdne konanie – Zverejňovanie rozhodnutí – Spory v oblasti verejnej služby – Návrh jedného z účastníkov konania neuviesť meno vedľajších účastníkov konania, ako aj ich tituly a postavenie – Povinnosť súdu zabezpečiť spravodlivú rovnováhu medzi zverejňovaním rozhodnutí a právom na ochranu osobných údajov – Neuvedenie titulov a postavenia, ktoré môže poškodiť prístup k rozsudkom a ich pochopenie – Zamietnutie (článok 16 ZFEÚ; Charta základných práv Európskej únie, článok 47; Štatút Súdneho dvora, článok 37) (pozri body 49, 50)

2. Úradníci – Disciplinárne opatrenia – Vyšetrovanie, ktoré predchádza začatiu disciplinárneho konania – Povinnosti vyšetrovateľov – Požiadavky nezávislosti a nestrannosti – Rozsah (pozri body 64, 66, 67)

3. Úradníci – Disciplinárne opatrenia – Vyšetrovanie, ktoré predchádza začatiu disciplinárneho konania – Voľná úvaha administratívy – Hranice – Vypočutie svedkov na návrh dotknutého úradníka – Povinnosť dotknutej osoby odôvodniť svoj návrh – Rozsah (Služobný poriadok úradníkov, príloha IX) (pozri body 78, 79, 81, 82, 84 – 86)

4. Úradníci – Disciplinárne opatrenia – Konanie – Rešpektovanie práva na obranu – Povinnosť poskytnúť dotknutej osobe zápisnice z výsluchov svedkov – Porušenie – Zrušenie disciplinárneho rozhodnutia – Podmienky [Charta základných práv, článok 41 ods. 2 písm. a); Služobný poriadok úradníkov, príloha IX, články 17 a 18] (pozri body 96 – 100, 103)

5. Úradníci – Zamestnanci Europolu – Prijímanie – Povinnosť preukázať schopnosť pracovať v druhom a treťom jazyku – Rozsah [rozhodnutie Rady 2002/187/SVV, článok 30 ods. 1; Podmienky zamestnávania ostatných zamestnancov, článok 12 ods. 2 písm. e)] (pozri body 113, 114, 116)

6. Úradníci – Dočasní zamestnanci – Práva a povinnosti – Povinnosť zachovávať lojálnosť – Pojem – Rozsah – Konštatovanie nesplnenia povinnosti – Nevyhnutnosť úmyselného konania (Služobný poriadok úradníkov, články 11 a 12) (pozri bod 149)

7. Úradníci – Disciplinárne opatrenia – Postih – Priťažujúce okolnosti – Skutočnosť, že dotknutá osoba je riadiacim pracovníkom (Služobný poriadok úradníkov, príloha IX) (pozri bod 161)

8. Žaloby úradníkov – Neobmedzená právomoc – Návrhy na vrátenie súm vyplatených protistrane – Prípustnosť (Služobný poriadok úradníkov, článok 91 ods. 1) (pozri bod 175)

Predmet

Návrh podľa článku 270 ZFEÚ znejúci v podstate v prvom rade na zrušenie rozhodnutí zo 4. mája 2018, ktorými Eurojust pozastavil žalobcovi postup do vyššieho platového stupňa na obdobie šiestich mesiacov, dospel k záveru, že francúzština je jeho tretím jazykom, zrušil jeho zaradenie z platovej triedy AD 9 do platovej triedy AD 10, ku ktorému došlo v roku 2012, a uskutočnil vymáhanie súm prijatých od uvedeného roku v súvislosti s týmto zaradením, v druhom rade, aby sa konštatovalo, že francúzština má byť považovaná za druhý jazyk žalobcu a holandčina za jeho tretí jazyk, v treťom rade, aby sa vymáhanie súm, ktoré boli vyplatené žalobcovi po zmene jeho zaradenia do platovej triedy, vyhlásilo za protiprávne a stanovila sa povinnosť Eurojustu vrátiť mu vymožené sumy a vo štvrtom rade, aby sa vyhlásilo, že Eurojust musí žalobcu vrátiť do právnej situácie, v ktorej sa nachádzal predtým

Výrok

1. Žaloba sa zamieta.